મને જે વિચાર પજવી ગયો તેની વાત હવે કરું? જો ખિસકોલી દ્વેષમુક્ત, ઇર્ષ્યામુક્ત, હરીફાઇમુક્ત, રાજકારણમુક્ત, નિંદામુક્ત અને ઉતાવળમુક્ત હોય, તો એનો વખત શી રીતે જતો હશે? એ જો આવી બધી બાબતોથી સર્વથા મુક્ત હોય તો એને કંટાળો નહીં આવે? આજના મનુષ્યને સૌથી વધારે પજવનારી કોઇ બાબત હોય તો તે છે: કંટાળો (બોરડમ). આજનો મહારોગ કેન્સર નથી, પણ કંટાળો છે. એકબીજાંમાંથી કંટાળી ગયેલાં પતિ-પત્નીને નજીકથી જોવાનું બને ત્યારે ખિસકોલીની અદેખાઇ આવે એવું નહીં બને?